To nye økologiske æg-produktserier mærkes nu med "Anbefales af Dyrenes Beskyttelse". Hos Dyrenes Beskyttelse har man længe sat spørgsmålstegn ved det etiske i at frasortere hanekyllinger umiddelbart efter klækningen, hvorefter de bliver gasset og anvendt til dyrefoder. Denne metode har i årevis været anvendt i branchen, men det har Hedegaard Foods et ønske om at gøre op med ved at igangsætte opdræt af økologiske hanekyllinger: - Vi bakker op om fødevareproducenter, der reelt løfter dyrevelfærden. Derfor hilser vi initiativet fra Hedegaard Foods meget velkomment, siger direktør i Dyrenes Beskyttelse, Britta Riis. Æggene er i danske supermarkeder fra i dag og vil desuden blive præsenteret på verdens største fødevaremesse Anuga i Køln i oktober måned for potentielle udenlandske detailhandelskæder.

Opsummering:
Den nordjyske ægproducent Hedegaard Foods i Hadsund har indgået en usædvanlig aftale med Dyrenes Beskyttelse om mærkning af æg.